ועדת הכלכלה, כנסת 18, פרוטוקול מספר 167, 2010-01-26 10:00

אופיר אקוניס: שלום, אני פותח את ישיבת הוועדה.

אופיר אקוניס: אנחנו עוסקים בשתי הצעות חוק, שהן נפרדות ברגע זה: הצעת חוק של חה"כ שלי יחימוביץ, שהיא הצעת חוק לתיקון פקודת התעבורה, והצעת חוק דומה של חה"כ חנין, ברכה סוייד ואגבאריה.

אופיר אקוניס: אני רוצה לשאול לפני הכל, האם אתם מסכימים לאחד את ההצעות?

דב חנין: בהחלט.

שלי יחימוביץ': אני חושבת שההצעות מאוחדות כבר.

אופיר אקוניס: מה המעמד המשפטי שלהן?

שלי יחימוביץ': האם ההצעות הן זהות לגמרי?

ניר ימין: הן לא זהות.

שלי יחימוביץ': אז אני צריכה לחשוב, כיוון שעל הנוסח שלי יש הסכמת ממשלה.

דב חנין: הנוסח שלנו יותר מתון.

ניר ימין: ראשית, הנוסח של הצעת חוק של חה"כ חנין מדבר על הוראת שעה.

ניר ימין: התאריך שם איננו רלוונטי.

ניר ימין: חה"כ יחימוביץ מדברת על הפיכת החוק שלה להוראת קבע, וזה בניגוד למה שמבקש חה"כ חנין.

אופיר אקוניס: מה זו הוראת שעה?

ניר ימין: כרגע התאריך אינו רלוונטי.

ניר ימין: חה"כ חנין ביקש בהצעת החוק שלו לבחון את ההסדר שהוא מציע לתקופה של שנתיים מהיום בו החוק של השר ארדן נכנס לתוקפו.

אופיר אקוניס: מתי נכנס לתוקף החוק שחוקק פה?

חווה ראובני: תחילת אוקטובר 2007.

דב חנין: לכן, ההצעה שלנו היא הצעה יותר מתונה מאשר זו של חה"כ יחימוביץ.

דב חנין: חה"כ יחימוביץ מציעה את ההסדר החדש מכאן ואילך.

דב חנין: אנחנו היינו פחות אופטימיים מחה"כ יחימוביץ, ולכן הצענו לבחון את אותו הסדר לתקופת של ביניים.

דב חנין: כיוון שהממשלה מסכימה להצעתה של חה"כ יחימוביץ, אני ממילא מסיר את הסייג הזה של השנתיים.

ניר ימין: יש עוד שני הבדלים נוספים.

ניר ימין: ההצעה של חה"כ חנין מחילה את החובה לחבוש קסדה גם ברכיבה אתגרית וברכיבת שטח.

שלי יחימוביץ': אני רוצה להישאר נאמנה להסכמות שלי.

ניר ימין: ייתכן שחה"כ חנין יסכים להתאים את הצעת החוק שלו להצעת החוק שלך.

אופיר אקוניס: בואו נאמר שכרגע יש כאן אי הבנה ואנחנו לא יכולים לאחד את ההצעות.

אופיר אקוניס: חה"כ חנין דיבר על כך שהוא מסכים לבטל את הוראת השעה, כיוון שבכל מקרה הממשלה הסכימה לקביעות.

אופיר אקוניס: לגבי נושאים נוספים אין התאמה מלאה בין שתי הצעות החוק.

שלי יחימוביץ': עד איזה שלב אנחנו יכולים להחליט על האחדה?

ניר ימין: עד לקריאה ראשונה.

ניר ימין: צריך שיהיה נוסח מוסכם למליאה לקריאה ראשונה.

שלי יחימוביץ': אני רוצה להיות לגמרי כנה.

שלי יחימוביץ': אם אנחנו נאחד את ההצעות יש חשש לכך שהן תעבורנה?

שלי יחימוביץ': אני רוצה שההצעה שלי תעבור.

ניר ימין: צריך לברר עם חה"כ חנין, עד כמה חשובה התוספת שהחובה של חבישת קסדה תחול גם ברכיבת שטח וברכיבה אתגרית.

ניר ימין: למיטב הבנתי, אלה ההבדלים העיקריים בין ההצעה שלו לבין ההצעה של חה"כ יחימוביץ.

דב חנין: ההבדל הזה בעיקרו הוא הבדל ניסוחי.

אופיר אקוניס: הוא ממש לא ניסוחי, הוא מהותי.

שלי יחימוביץ': הוא לא ניסוחי.

שלי יחימוביץ': הוא קובע חובת חבישת קסדה בדרך בינעירונית ובספורט אתגרי.

דב חנין: החובה על חבישת קסדה בדרך בינעירונית חלה בשתי הצעות החוק.

דב חנין: חובת חבישת קסדה במהלך תחרות או פעילות ספורטיבית חלה בשתי הצעות החוק.

דב חנין: השאלה היא, האם רכיבת שטח היא תחרות או פעילות ספורטיבית.

דב חנין: מבחינתי, זו איננה שאלה עקרונית.

דב חנין: אם זה הויכוח, אני מוכן לוותר.

אופיר אקוניס: רכיבת שטח היא ספורטיבית.

אופיר אקוניס: האם היא מוגדרת כתחרות או לא, את זה יחליט מי שיכריז עליה כתחרות או לא.

שלי יחימוביץ': רכיבת שטח היא רכיבה ספורטיבית.

דב חנין: אם היא רכיבה ספורטיבית, אז ממילא התוספת היא מיותרת.

ניר ימין: אני חושב, שאפשר לכלול גם את הרכיבה האתגרית וגם את רכיבת השטח ברכיבה ספורטיבית, או לצמצם את התחולה כך שככל שהרכיבה האתגרית או רכיבת השטח היא פעילות ספורטיבית אז תחול חובת חבישת הקסדה.

ניר ימין: כך, חה"כ יחימוביץ, הוא יתאים את הצעתו להצעת החוק שלך.

אופיר אקוניס: אז בעצם את כל מה שכתוב בחוק שלך, חה"כ חנין, כבר ביטלת.

אופיר אקוניס: אגב, מה המעמד של ההצעה שלך?

אופיר אקוניס: ההצעה של חה"כ יחימוביץ עברה בטרומית.

דב חנין: כנ"ל.

אופיר אקוניס: האם הממשלה תמכה גם בהצעת החוק של חה"כ חנין?

שלי יחימוביץ': לא, אבל הוא הצמיד אותה בקריאה הטרומית.

אופיר אקוניס: הבנתי.

שלי יחימוביץ': אני רוצה להיות מחויבת להסכמות שלי עם הממשלה.

אופיר אקוניס: עו"ד ראובני, האם את רוצה להתייחס לעניין לפני שנחליט?

אופיר אקוניס: אנחנו צריכים להצביע על ההצמדה.

ניר ימין: על האיחוד.

חווה ראובני: יש החלטת ממשלה רק בכל הנוגע להצעת החוק של חה"כ יחימוביץ.

חווה ראובני: אני לא יכולה להגיד דבר בנוגע לעמדת ממשלה בנושא שלא עלה בפניה – ההצעה של חה"כ חנין.

חווה ראובני: ככל שייווצר מתאם בין שתי ההצעות, הממשלה תתמוך.

חווה ראובני: זה כמובן לא פרסונאלי, זו המהות.

אופיר אקוניס: עד מתי יש לנו להכריע בעניין הזה?

ניר ימין: כל עוד הוועדה דנה בהצעות החוק.

שלי יחימוביץ': חשבתי שזה כן פרסונאלי.

אופיר אקוניס: במקרה שלך, כל הצעת חוק שלך זוכה לתמיכת הממשלה.

שלי יחימוביץ': אל תגזים.

אופיר אקוניס: במקרה שלך זה פרסונאלי שתומכים בכל הצעה שלך.

אופיר אקוניס: אפילו לנו זה לא קורה.

שלי יחימוביץ': האם אני שומעת התמרמרות?

אופיר אקוניס: חלילה, פרגון.

ניר ימין: אם חה"כ חנין מסכים לנוסח הצעת החוק של חה"כ יחימוביץ, אפשר לאחד את הדיון בשתי הצעות החוק ולהכין לקריאה ראשונה בהתאם לנוסח של חה"כ יחימוביץ.

שלי יחימוביץ': עו"ד ראובני, האם זה בסדר מבחינתכם?

חווה ראובני: חזרתי ואמרתי, ככל שמדובר על האלמנטים המופיעים בהצעת החוק של חה"כ יחימוביץ אנחנו מסכימים.

ניר ימין: ההצעות דומות בעיקרן.

ניר ימין: אפשר היה להצמיד אותן מלכתחילה בדיון המוקדם במליאה.

ניר ימין: אם חה"כ חנין מסכים להתאים את נוסח הצעת החוק שלו לנוסח הצעת החוק של חה"כ יחימוביץ, אני לא מוצא בעיה להצביע על האיחוד שלהן.

אופיר אקוניס: אם כך, אנחנו מאחדים את הצעות החוק.

אופיר אקוניס: אנחנו עוברים להצבעה.

אופיר אקוניס: חה"כ שלי יחימוביץ מחליפה בהצבעה את חה"כ עמיר פרץ.

דב חנין: אני מחליף את חה"כ דנון.

אופיר אקוניס: את ההסדר הזה בין חה"כ דנון מהליכוד לחה"כ חנין, עד היום לא פיצחתי.

אופיר אקוניס: כבר עשינו כמה פעמים את ההחלפה הזו.

אופיר אקוניס: הדברים הם לגופו של עניין.

אופיר אקוניס: אנחנו עוברים להצבעה על איחוד ההצעות.

אופיר אקוניס: ה צ ב ע ה בעד – 3 נגד – אין נמנעים – אין ההצעה לאיחוד שתי הצעות החוק אושרה

אופיר אקוניס: שתי ההצעות אוחדו.

אופיר אקוניס: אנחנו מתחילים בדיון.

שלי יחימוביץ': אדוני היו"ר, החוק שמוצע כאן בא לבצע תיקונים מסוימים בחוק שנחקק בכנסת הקודמת וקובע חובת קסדה גורפת על כל רוכב אופניים באשר הוא.

שלי יחימוביץ': אני בטוחה שכוונת המחוקק מלכתחילה היתה טובה ונועדה להגן על שלומו של הציבור.

שלי יחימוביץ': בדיעבד התברר שזו חקיקה שמסבה נזק יותר מאשר תועלת, כיוון שרוכבים שמשתמשים באופניים כרכב יומיומי לרכיבה בתוך היישוב – בין אם בעיר ובין אם בתוך הכפר - ברגע שהחוק הזה נכנס לתוקף המצב השתנה.

שלי יחימוביץ': אני יכולה להעיד על עצמי, שאני משתמשת בעיר רק באופניים.

שלי יחימוביץ': ברגע שהחוק נכנס לתוקף - ועוד טרם הבנתי שהוא בלתי ניתן לאכיפה ועדיין לא יושם כי לא הותקנו לו תקנות - פשוט השארתי את האופניים שלי בבית ונכנסתי לרכבי כדי להתנייע בתוך העיר.

שלי יחימוביץ': אני מדברת על עצמי כמשל.

שלי יחימוביץ': כמוני היו עוד הרבה אנשים.

שלי יחימוביץ': אני מכירה רוכבים, שהעדיפו את הרכב הממונע על פני האופניים.

שלי יחימוביץ': צריך לזכור, שברגע שאדם נוסע ברכבו ונוסע בו בתוך העיר הוא מזהם את הסביבה יותר, הוא יותר צפיפות גדולה יותר בכבישים והוא מסכן חיי אדם.

אופיר אקוניס: כמובן צריך לבוא ולומר, כי החוק איננו תל-אביבי.

אופיר אקוניס: זה חוק ארצי.

אופיר אקוניס: תמיד מתייחסים לחוק הזה כחוק תל-אביבי.

אופיר אקוניס: הבעייתיות של תל אביב ידועה, ושלושתנו תושבי תל אביב ומכירים את הבעיה הספציפית.

אופיר אקוניס: כדי שלא יהיו אי הבנות, אני חייב לומר שהחוק יהיה ארצי.

שלי יחימוביץ': למרות שתל אביב היא דוגמא מצוינת, כי היא עיר ענקית, עמוסה, מזוהמת.

אופיר אקוניס: בכל העולם העיר הגדולה ביותר, העמוסה ביותר, המרכזית מבחינת הפעילות הכלכלית, המסחרית והבעייתיות התחבורתית שלה.

אופיר אקוניס: גם שם יש יותר רוכבי אופניים.

שלי יחימוביץ': תל אביב היא גם עיר שמזמינה רכיבת אופניים, כיוון שאין בה עליות קיצוניות.

שלי יחימוביץ': על כל פנים, ברגע שברגע נתון קבוצה גדולה של אנשים מוותרת על הכלי הידידותי והבלתי מזהם הזה והמונע צפיפות בכבישים ומעדיפה רכב ממונע, אנחנו בבעיה.

שלי יחימוביץ': אז אנחנו מגבירים את הסיכון לתאונות דרכים ולזיהום אוויר.

שלי יחימוביץ': כך יוצא שכרנו בהפסדנו.

שלי יחימוביץ': כאשר אנחנו מחוקקים אנחנו מסתכלים על המאקרו ולא על המיקרו.

שלי יחימוביץ': במאקרו נוצר כאן נזק מצטבר.

שלי יחימוביץ': מעבר לזה, ישנה גם סוגיה ערכית.

שלי יחימוביץ': אני חושבת שיש גבול עד כמה המדינה יכולה לגונן בכוח על חייו של אדם.

שלי יחימוביץ': אם אנחנו מחליטים שקסדה היא המגן האולטימטיבי מפני פגיעה בראש, אנחנו יכולים להתחיל גם לחייב בחבישת קסדה הולכי רגל.

שלי יחימוביץ': כך אולי הם יהיו יותר מוגנים כאשר הם חוצים במעבר חצייה.

שלי יחימוביץ': אני חושבת, שיש כאן חציית גבול.

שלי יחימוביץ': אנחנו יודעים שבמדינות בהן רכיבת האופניים היא הכי מפותחת והכי נפוצה אין חובת חבישת קסדה.

שלי יחימוביץ': מדובר במטרד לרוכבי אופניים.

שלי יחימוביץ': ברגע שהכלי הזה הופך להיות פחות זמין, פחות משתמשים בו.

שלי יחימוביץ': בנוסף, בתל אביב ובמקומות אחרים יש כוונות מאוד משמעותיות להכיל פרויקטים, כמו בפריז וברומא, בהם רוכבים יכולים לקחת אופניים מתחנה מסוימת ולהחזיר אותם לתחנה אחרת.

שלי יחימוביץ': הפרויקטים האלה נתקעו בגלל חוק חובת חבישת קסדה.

שלי יחימוביץ': אין אפשרות ליישם אותם ביחד עם קסדה.

שלי יחימוביץ': אין חיה כזו בעולם.

שלי יחימוביץ': אני חושבת, שהתיקון הזה הוא מדתי וסביר.

שלי יחימוביץ': רוב הפגיעות של רוכבי אופניים, בוודאי פגיעות ראש, מתרחשות ברכיבה בינעירונית.

שלי יחימוביץ': באמת יש סיכון גדול לרכוב בשולי כביש מהיר.

שלי יחימוביץ': אני לא מעזה לעשות את זה.

שלי יחימוביץ': שם אנחנו משאירים את חובת החבישה.

שלי יחימוביץ': אנחנו משאירים את חובת חבישת קסדה גם ברכיבת שטח, שהיא יותר מסוכנת.

שלי יחימוביץ': אגב, גם אני חובשת קסדה ברכיבת שטח.

שלי יחימוביץ': יש לי בבית הרבה קסדות, ואני משתמשת בהן, אבל לא בתוך העיר.

שלי יחימוביץ': בנוסף, אנחנו משאירים את חובת חבישת קסדה לגבי קטינים.

שלי יחימוביץ': כלומר, השינוי הוא אך ורק לגבי רוכבים בגירים.

אופיר אקוניס: כלומר, מגיל 18 הוא איננו קטין יותר והוא יוכל להסיר את הקסדה בדרך עירונית.

שלי יחימוביץ': רוכבים בגירים בתוך יישובים כפריים או עירוניים.

שלי יחימוביץ': אני רוצה להוסיף, שאכן יש הסכמת ממשלה לחוק הזה.

שלי יחימוביץ': ההסכמה היא גורפת.

שלי יחימוביץ': שר התחבורה תומך מאוד בחוק הזה, כיוון שהוא מודע למיזמים שחשובים גם לו.

שלי יחימוביץ': אנחנו נמשיך בהליך החקיקה בתיאום עם הממשלה.

אופיר אקוניס: חה"כ חנין, בבקשה.

דב חנין: אני רוצה להצטרף לדבריה של חה"כ יחימוביץ ולהוסיף כמה נקודות.

דב חנין: רכיבת אופניים היא לא בעיה.

דב חנין: זה לא מפגע שאנחנו צריכים להילחם בו או להרתיע אנשים מלעשות אותו.

דב חנין: להיפך – זה משהו שאנחנו צריכים לעודד אותו.

דב חנין: אופניים הם חלק מרכזי מהפתרון.

דב חנין: אופניים הם חלק מרכזי מהפתרון לבעיות בריאותיות של אנשים.

דב חנין: אם אנשים ירכבו על אופניים הם יהיו יותר בריאים.

דב חנין: אופניים הם חלק מהפתרון המרכזי של הבעיות התחברותיות של העיר המודרנית.

דב חנין: אופניים הם חלק מרכזי מהפתרון הסביבתי – פחות זיהום אוויר.

דב חנין: לא מזמן התקיימה ועידת כדור הארץ בקופנהגן – עיר מאוד קרה – ובכל זאת 40% מהתושבים שם מגיעים לעבודה באופניים.

אופיר אקוניס: אצלנו זה הפוך.

אופיר אקוניס: החום מונע מאנשים לרכוב על אופניים.

שלי יחימוביץ': קור מאוד מעודד אנשים לרכוב על אופניים.

דב חנין: לא קור של מינוס 10 מעלות.

אופיר אקוניס: אנחנו הקיצוניות השנייה.

אופיר אקוניס: אתה יודע מה זה לרכוב על אופניים בתל אביב כמה מטרים ביולי?

דב חנין: יולי-אוגוסט הם באמת חודשים קשים לרוכבי אופניים בתל אביב, אבל בסך הכל תל אביב היא עיר נעימה וישראל היא מדינה המצטיינת במזג אוויר מאוד נוח.

דב חנין: אצלנו הרבה יותר נוח ויותר אפשרי לרכוב על אופניים מאשר בקופנה

דב חנין: גן או באוקספורד, שם הייתי רוכב על אופניים בגשם.

דב חנין: פחות נוח ופחות ידידותי שם, אבל אנשים רוכבים על אופניים בהמוניהם.

דב חנין: אגב, רוכבים על אופניים ללא קסדות.

דב חנין: אני מזמין אותך, אדוני היו"ר, לצפות בסרטים ולראות שאנשים רוכבים שם ללא קסדות.

דב חנין: רכיבה על אופניים היא חלק מהפתרון.

דב חנין: אנחנו צריכים לעודד את הרכיבה על אופניים, ומבחינה זו החוק הקיים הוא חוק בעייתי.

דב חנין: אני רוצה להתייחס לנושא הבטיחות.

דב חנין: אנחנו מאוד דואגים לבטיחותם של רוכבי אופניים, כמו שחה"כ יחימוביץ אמרה.

דב חנין: אנחנו לא נגד חבישת קסדות.

דב חנין: להפך – זה מסר חיובי וחינוכי לחבוש קסדה ובכלל להתגונן מפני כל סכנה אפשרית.

דב חנין: עם זאת, מחקרים שישנם בידי מראים באופן ברור שבטיחותם של רוכבי אופניים תלויה קודם כל במספרם.

דב חנין: ככל שהסביבה רוויה ברוכבי אופניים, כך היא יותר בטוחה לרוכבי אופניים.

דב חנין: בטיחותם של רוכבי אופניים תלויה בתשתיות לרוכבי אופניים, בשבילים, במספרם של רוכבי אופניים בכביש.

דב חנין: ככל שיש יותר רוכבים, הסביבה יותר בטוחה עבורם.

אופיר אקוניס: אבל בתל אביב המצב התחבורתי לא השתפר, למרות השימוש הרב באופניים, כולל של שניכם.

שלי יחימוביץ': זה בגלל שאתה לא רוכב.

אופיר אקוניס: זה נכון.

אופיר אקוניס: המכונית שלי היא כלי התחבורה העיקרי שלי, גם בתוך תל אביב.

דב חנין: ככל שאנחנו נרבה ברכיבה על אופניים בתוך העיר, הסביבה העירונית תהיה יותר רוויה ברוכבי אופניים וגם יותר בטוחה לרוכבי אופניים.

דב חנין: את זה מראה גם הניסיון העולמי.

דב חנין: החוק הקיים הוא חוק המונע ומרתיע אנשים לרכוב על אופניים, כי זה נעשה יותר מסובך ויותר בעייתי.

דב חנין: במקום ללכת ולחפש את הקסדה, אנשים מעדיפים לא לרכוב על אופניים בכלל.

אופיר אקוניס: מעניין אותי, מה היתה עמדת הממשלה בחוק הקודם?

אופיר אקוניס: עו"ד ראובני, האם תמכתם בחוק של חה"כ ארדן?

חווה ראובני: כן.

דב חנין: גם הממשלה יכולה ללמוד ולהשתכנע.

דב חנין: אני רואה בכך דוגמא לנושא שעורר הרבה מאוד ויכוח ודיון מקצועי וציבורי.

דב חנין: אני מעריך את הממשלה, ששקלה את הנושא מחדש.

דב חנין: גם שר התחבורה שקל את הנושא מחדש, וגיבש עמדה מקצועית יותר ונכונה יותר.

דב חנין: אני מאוד מעריך את זה.

דב חנין: גם בהיבט של הבטיחות, הצעת החוק הזו מקדמת בטיחות במבט רחב.

דב חנין: יותר אנשים ייסעו באופניים, והרכיבה על אופניים תהיה יותר בטוחה.

דב חנין: הנקודה האחרונה נוגעת לשאלה מאוד עקרונית בנוגע לגבולותיו של החוק הפלילי, גבולותיו של חוק המנסה להכתיב לאנשים איך לנהוג.

דב חנין: ברור לכולנו שאם אנשים ילכו עם שריון, הם יהיו יותר בטוחים מכל מיני מפגעים.

דב חנין: אם אנשים בכלל לא ייצאו מביתם וישבו בבית, הם ודאי לא יהיו קורבנות של תאונות דרכים.

דב חנין: השאלה היא תמיד שאלה של איזונים.

דב חנין: במסגרת של האיזונים האלה חשוב לקבוע, מהם גבולותיו של החוק הפלילי.

דב חנין: לא כל התנהגות שאיננה רצויה ברמה החברתית נרצה להפוך לאיסור פלילי, ונרצה לחייב בה ענישה פלילית.

דב חנין: החוק שהתקבל בכנסת הקודמת היה חוק שהרחיב לכת בהתפשטותן של ההוראות הפליליות על תחומים שלא צריכים להיות מוסדרים על ידי החוק הפלילי.

דב חנין: זו היתה שגיאה.

דב חנין: התוצאה היתה לא רק חוק שעורר התנגדות ציבורית מאוד גדולה, אלא חוק שאפילו המדינה עצמה הודיעה שהיא לא תאכוף.

דב חנין: זה מסר מאוד בעייתי לציבור, אם אנחנו מחוקקים חוקים שאפילו המשטרה אומרת שאין לה שום מגמה או כוונה לאכוף אותם בפועל.

דב חנין: אני מניח, שבהמשך הדיונים בחוק עוד יעלו שאלות מקצועיות על מתכונות ההסדר הספציפי.

דב חנין: אני מציע לשמוע את הדברים, ולהקדיש דיונים יותר רציניים ויותר מקיפים בשלבי הגיבוש הסופי של החוק, לקראת הקריאה השנייה והשלישית.

דב חנין: בדיון היום אנחנו צריכים לאפשר השמעה ראשונית של העמדות, ולאשר את החוק לקריאה ראשונה, תוך הבטחה להמשיך את הדיון בצורה מקיפה ורצינית בהמשך.

אופיר אקוניס: אנחנו נפתח את הדיון.

אופיר אקוניס: ראשון הדוברים הוא מרדכי פדר.

מרדכי פדר: אני יו"ר ארגון "מתונה" – ארגון התנדבותי לבטיחות בדרכים.

מרדכי פדר: ראשית, אנחנו רוצים לאחל אריכות ימים לחה"כ יחימוביץ, שהצהירה שהיא לא מקיימת את החוק הנוכחי ורוכבת במגזר האורבני ללא קסדה.

מרדכי פדר: שחס ושלום לא תיפול ולא יקרה לה שום נזק.

מרדכי פדר: אנחנו מתנגדים באופן נחרץ להצעות החוק האלה משבע סיבות.

מרדכי פדר: היום הוסכם על כל הגורמים, שהקסדה היא האמצעי הטוב ביותר להגן על החיים.

מרדכי פדר: כל חוק המכרסם בחיוב לחבוש קסדה מפקיר רוכבי אופניים למוות.

מרדכי פדר: אנחנו קוראים לא לתת יד להפקרה זו, אלא להציל חיים ולא לתמוך בהצעה הזו משבע סיבות: מבחינה מדעית – הוכח שאי חבישת קסדה על ידי רוכבי אופניים מגדילה באופן משמעותי ולא מוצדק את הסיכויים לפגיעת ראש ומוות.

מרדכי פדר: אנחנו נחלק נייר עמדה המציג את הסטטיסטיקה.

מרדכי פדר: בישראל החוק המקורי שחייב חבישת קסדות הוריד באופן סטטיסטי דרמטי את מספר ההרוגים בקרב רוכבי אופניים.

מרדכי פדר: מאז שנת 2004, מאז שהתחיל חה"כ ארדן לדבר על הצעת החוק שלו, לחייב חבישת קסדות, ירדו מספר ההרוגים ב-50%.

מרדכי פדר: זה תאם את הצפי של משרד הבריאות בשנת 2004.

מרדכי פדר: בין השנים 2004-2008 נהרגו 24 רוכבי אופניים בתוך ערי ישראל, שזה 36% מכלל הרוגי רוכבי האופניים.

מרדכי פדר: הרשות הלאומית לבטיחות בדרכים, שהיא הגוף הסטטוטורי שהקימה הכנסת להיות אחראית על נושא בטיחות בדרכים, קבעה חד משמעית שפגיעות ראש גורמות למוות ונכות, ושקסדות אופניים הם האמצעי למנוע את רוב הפגיעות החמורות בראש.

מרדכי פדר: אין שום הצדקה לקדם הצעת חוק המנוגדת לקביעה החד משמעית של הגוף הסטטוטורי האחראי על נושא הבטיחות בדרכים במדינת ישראל.

מרדכי פדר: בנוסף, הצעות החוק האלה במתכונתן הנוכחית הינן אנטי חינוכיות כלפי ילדי ישראל.

מרדכי פדר: אי אפשר להגיד לילד: תעשה אתה, אבל אני לא מחויב.

מרדכי פדר: זה בלתי מקובל.

אופיר אקוניס: למה לא?

אופיר אקוניס: הילד שלי לא שאל אותי למה אני לא יושב על בוסטר.

שלי יחימוביץ': יש המון דברים שאני עושה, והבת שלי לא עושה.

שלי יחימוביץ': אני הולכת לישון ב-01:00 והיא הולכת לישון ב-23:00.

מרדכי פדר: אבל תנסי להסביר לילד, שיש הבדל בין הראש שלך לראש שלו כאשר הוא מחליק ומתנגש בחזקה באספלט.

שלי יחימוביץ': בלי שום בעיה.

מרדכי פדר: אין שום הבדל בראש.

מרדכי פדר: סיבה נוספת – הצעות החוק במתכונתן הנוכחית היא אנטי חינוכית כלפי כלל הציבור, כיוון שזה מעביר מסר שיש אינטרסים יותר חשובים מהחיים.

מרדכי פדר: סיבה שישית – יש אלטרנטיבות היכולות לעודד שימוש באופניים תוך שמירה על חיי הרוכבים.

מרדכי פדר: לא מן הנמנע שמי שרוצה לשכור אופניים לא יכול לעשות זאת תוך שכירת קסדה.

מרדכי פדר: סיבה שביעית – הצעות החוק האלו אינן מוסריות ומנוגדות להלכה.

מרדכי פדר: שאלו אותי: איך אתה יכול להעז לדבר על הערך והמוסר.

מרדכי פדר: אני הסתכלתי בספר המוסר שלנו, ושם כתוב: "כי תבנה בית חדש ועשית מעקה לגגך ולא תשים דמים בביתך כי ייפול הנופל ממנו".

מרדכי פדר: ספר המוסר והחוקים שלנו אומר, שאי אפשר לחוקק חוק שהתוצאות המחדל הוא שמישהו ייפול וימות.

מרדכי פדר: יש לזכור, כי כל המאבד נפש אחת כאילו איבד עולם מלא.

מרדכי פדר: כל מקיים נפש אחת כאילו קיים עולם מלא.

מרדכי פדר: אם תעבורנה הצעות חוק אלה, ייהרג רוכב אופניים נוסף ולכנסת תהיה יד בדבר.

מרדכי פדר: אם יינצל רק רוכב אופניים אחד בגלל שהצעות החוק לא תעבורנה, קיימה הכנסת עולם מלא.

גידו סגל: "ישרה בשביל אופניים" זו עמותה ציבורית הפועלת יותר מ-15 שנה לקידום רכיבה על אופניים בהצלחה רבה.

גידו סגל: מספר רוכבי האופניים, בייחוד בתל אביב, גדל בהתמדה.

גידו סגל: היום יש ערכות שמדברות על 10% המשתמשים באופניים ולא ברכב.

גידו סגל: אנחנו התנגדנו לחוק הזה.

גידו סגל: החוק הזה הוא מאוד קיצוני גם ביחס לנהוג בעולם.

גידו סגל: אין הרבה מדינות, שיש בהן חוק לחבישת קסדה.

גידו סגל: זה חוק מאוד גורף ומאוד קיצוני.

גידו סגל: אנחנו חששנו שתהיה עלייה במספר הנפגעים בתאונות אופניים.

גידו סגל: בדקנו מה שקרה אחרי שהחוק נכנס לתוקף, ומצאנו עלייה משמעותית במספר הנפגעים.

גידו סגל: בשנים שלפני כניסת החוק לתוקף דובר על 357 רוכבי אופניים, כאשר בשנים לאחר כניסת החוק לתוקף מדובר על 453 נפגעים.

גידו סגל: מספר ההרוגים הוכפל: מ-6 הרוגים בשנת 2007 המספר עלה ל-12-13 הרוגים.

גידו סגל: אם אנחנו מסתכלים על המגמה הכללית של תאונות דרכים בישראל, אנחנו רואים מגמה של ירידה בשנת 2009 כאשר אופניים הוא כלי התחבורה היחיד שבו היתה מגמה של עלייה במספר הנפגעים.

ניר ימין: האם זו עלייה אבסולוטית או יחסית?

גידו סגל: עלייה אבסולוטית.

ניר ימין: כלומר, לא בדקתם האם מספר הרוכבים עלה או ירד.

גידו סגל: אנחנו מדברים על מיליון רוכבי אופניים בישראל.

גידו סגל: התוספת לא היתה משמעותית.

גידו סגל: לא הוכפל מספר רוכבי האופניים בישראל.

גידו סגל: אנחנו לא טוענים שהחוק החמיר את המצב, אלא שהוא לא הביא לתועלת שהיתה מצופה ממנו על ידי היוזמים שלו.

קריאה: האם בדקתם אם אלה שנהרגו חבשו קסדה?

גידו סגל: אני אגע בזה.

גידו סגל: נזרקים הרבה נתונים והרבה אמירות לגבי הקסדה כאביזר בטיחות.

גידו סגל: יצרני הקסדה בעצמם מודים שזה לא אביזר בטיחות שנועד כדי להימנע מתאונה.

גידו סגל: מי שמכיר את הקסדה יודע שקסדת אופניים היא לא קסדת אופנוע.

גידו סגל: היא מורכבת מפולימר מאוד דק, שאינו מספק הגנה.

גידו סגל: אם נכנס בי רכב ומעיף אותי, הקסדה לא תספוג את החבטה.

גידו סגל: יש הרבה טענות של אנשים כאילו הקסדה הצילה אותם.

גידו סגל: אם בודקים את הקסדה, רואים שהיא בכלל לא היתה אפקטיבית.

גידו סגל: המחקרים מאוד שנויים במחלוקת.

גידו סגל: אני אתן דוגמא.

גידו סגל: מחקר שבדק רוכבי אופניים עם קסדה בשבילי פארקים לעומת אוכלוסייה שרוכבת בכבישים מהירים ללא קסדה, מצא שחובשי הקסדה פחות נפגעו.

גידו סגל: יש טענה שרוכבי אופניים מועדים יותר לפגיעות מאשר משתמשי דרך אחרים.

גידו סגל: אנחנו בדקנו אותם מול אוכלוסיית הולכי הרגל ומול רוכבי האופנוע.

גידו סגל: מצאנו שהסיכוי של רוכבי האופנוע להיפגע בתאונה גדול פי 8.6 מזה של רוכבי האופניים.

גידו סגל: הם מעורבים ב-3,000 תאונות בשנה לעומת 400 בלבד של רוכבי אופניים.

גידו סגל: הולכי רגל הם אוכלוסייה מאוד פגיעה.

גידו סגל: אנחנו מדברים על פי 6 או פי 7 הולכי רגל שנפגעים.

גידו סגל: למרות זאת, אני לא חושב שהכנסת תחוקק חוק שידרוש מהולכי הרגל לחבוש קסדה.

גידו סגל: לסיכום – אנחנו מאוד תומכים בהצעת החוק של חה"כ יחימוביץ וחה"כ חנין, שבאה לצמצם את העול על אותם רוכבי אופניים שמשתמשים באופניים לצורכי יומיום ולהגביר את השימוש באופניים, כי זה תורם לבריאות של כולנו.

אופיר אקוניס: רשות הדיבור לד"ר יצחק קדמן, יו"ר המועצה לשלום הילד.

יצחק קדמן: אני רוצה לדבר על היבט שלא נלקח בחשבון, ושאפשר יהיה גם בשינוי קל של הצעת החוק לפתור את הבעיה.

יצחק קדמן: הצעות החוק, כפי שהן מונחות כרגע על השולחן, עלולות ליצור מצב, שאין לו תקדים בחוק הישראלי, לפיו התנהגות מסוימת תהיה עבירה פלילית או תעבורתית אך ורק לקטינים.

יצחק קדמן: אם שני אחים, אחד בן 16 ואחד בן 18 ירכבו יחד ללא קסדה, עבור אחד זו לא תיחשב עבירה פלילית ועבור השני זו תהיה עבירה תעבורתית פלילית.

יצחק קדמן: בדקתי את העניין עם משרד המשפטים, ומצאתי כי אין בחוק הישראלי שום תקדים לכך שהתנהגות מסוימת נחשבת לפלילית אצל קטינים ולא נחשבת עבירה פלילית אצל בוגרים.

יצחק קדמן: הדבר הזה יכול לסבך בפלילים לא מעט קטינים.

יצחק קדמן: כדי לפתור את העניין, מבלי לפגוע בהצעת החוק של המציעים, היא לקבוע שהחוק הזה יחול רק על קטינים עד גיל 12.

יצחק קדמן: מתחת לגיל 12 ממילא אין אחריות פלילית, ולכן לא יוצר מצב שאחריות פלילית על התנהגות דומה של מבוגר וקטין תחשב עבירה רק אם הוא קטין.

יצחק קדמן: שני המציעים אמרו לי, שאם הדבר לא יעכב את החוק שלהם הם מוכנים לקבל את התיקון הזה.

יצחק קדמן: אני מפציר בוועדה להכניס את התיקון הקל הזה, כדי למנוע מצב תקדימי.

ניר ימין: מה תהיה המשמעות הפרת החובה?

יצחק קדמן: יהיה בזה אקט יותר חינוכי-הצהרתי מאשר רדיפה של שוטרים אחרי מי שמפר את החוק.

אופיר אקוניס: כאשר המשטרה תדבר אני אשאל אותה, מה היתה מידת האכיפה של החוק הזה, האם החוק שחוקק בשנת 2007 היה בבחינת אות מתה.

אופיר אקוניס: לדעתי, הוא לא נאכף.

שלי יחימוביץ': הוא לא נאכף כי לא הותקנו תקנות.

יצחק קדמן: אני בעד שימוש באופניים, אני בעד שימוש בקסדה.

יצחק קדמן: הדברים שאמר חה"כ חנין, שלא כל התנהגות ראויה צריכה להיות מעוגנת בחוק פלילי, חלים גם על נער בן 15.

יצחק קדמן: אני חושב שצריך להמשיך בהסברה, ולא רק בנוגע לקסדה.

יצחק קדמן: הרבה יותר חמור, בעיני כנהג וכמי שילדיו רוכבים על אופניים, זה כאשר הם רוכבים על אופניים בלילה ואין פסים זוהרים ואי אפשר לראות אותם.

יצחק קדמן: גם פה צריך לעודד שימוש בפסים זוהרים, אבל לא בטוח שצריך לעגן את זה בחוק שיחייב.

יצחק קדמן: ודאי שאי אפשר לקבוע התנהגות פלילית שחלה על קטינים בלבד.

יצחק קדמן: בתיקון קל של הצעת החוק אפשר למנוע את המצב הלא בריא הזה.

אופיר אקוניס: האם המציעים רוצים להתייחס להצעה של ד"ר קדמן?

אופיר אקוניס: אני רוצה גם לשמוע את העמדה של הרשות הלאומית לבטיחות בדרכים.

אופיר אקוניס: ד"ר קדמן דיבר על קמפיין והסברה.

אופיר אקוניס: היתה תקופה בה היה קמפיין מאוד אגרסיבי "קסדה בראש טוב" בו רואים אבטיח מתפוצץ.

אופיר אקוניס: האם זה כוון רק לבני נוער או לכל האוכלוסייה?

אופיר אקוניס: למה הוא כבר לא מתקיים?

אילנית שרבט: אני לא מכירה את הנתונים בנוגע להסברה בנושא הזה.

אופיר אקוניס: זה היה, זה שודר.

אופיר אקוניס: כעת אין הסברה בעניין הזה.

אופיר אקוניס: לא מייצרים דעת קהל בעניין הזה.

אופיר אקוניס: בעבר היו הרבה יותר קמפיינים בנושא תעבורה, שהסבירו לציבור.

אופיר אקוניס: זה מתפוגג, וחבל.

שלי יחימוביץ': כנראה שהחליטו שההסברה היא פסה, ושצריך ללכת בכוח.

אופיר אקוניס: אני דווקא חושב שההסברה היא דבר חשוב.

שלי יחימוביץ': אני מסכימה איתך.

אופיר אקוניס: במקרה לגמרי בשעה 14:00 אנחנו מקיימים כאן ישיבה בנושא הרשות הלאומית לבטיחות בדרכים, ונשאל אותם האם התפוגגה ההסברה שלהם.

שלי יחימוביץ': לדעתי, יש עכשיו המון שירים שכל התוכן שלהם הוא לתקוף את שר התחבורה.

שלי יחימוביץ': אני לא מבין את זה.

שלי יחימוביץ': אין שום תוכן נגד תאונות, אלא רק נגד השר.

שלי יחימוביץ': אני בחיים לא שמעתי דבר כזה.

אופיר אקוניס: זה של "אור ירוק".

אופיר אקוניס: אני זוכר שכן היתה הסברה עוד בשנות ה-80.

קריאה: זה היה בעיקר לקראת החופש הגדול.

קריאה: זה היה מיועד לבני נוער בעיקר.

יצחק הימן: לא רק התשתית התודעתית שחסרה.

יצחק הימן: גם בנוגע לתשתית הפיזית הממשלה עושה מעט מאוד כדי לקדם את בטיחות הרוכבים.

מאיר ברזיס: אני מלמד בפקולטה לרפואה בירושלים, איך עושים איך החלטות מבוססות באופן רציונאלי על נתונים.

מאיר ברזיס: מה שמאפיין את הדיון הזה, הוא שיש סתירה ובלבול גדול מאוד.

מאיר ברזיס: אם רוצים להתייחס להיבט האפידמיולוגי, אפשר לראות שמצד אחד אתה יכול לבחון מקרים בהם נפגעו רוכבי אופניים ולמצוא כי ייתכן והקסדה מגינה.

מאיר ברזיס: מצד שני כאשר אתה בודק את הנתונים במדינות כמו ניו זילנד, קנדה ואוסטרליה, שם היתה עלייה מ-40% ועד 80% של חובשי קסדה לאחר חקיקת החוק, אתה רואה כי למרבה האכזבה לא היתה ירידה במספר הנפגעים.

מאיר ברזיס: אני מלמד את הסטודנטים שלי, שכאשר רואים שהויכוח מתלהם בין רופאים או בין חוקרים זאת אומרת שהתשובה היא לא ברורה.

מאיר ברזיס: לא מתווכחים על פניצילין לדלקת ריאות, כי כבר לא צריך לפרסם את זה, כי זה ברור שזה עוזר.

מאיר ברזיס: יש סטטיסטיקאית באוסטרליה, פרופ' רובינסון, שבדקה את הנתונים והראתה שאכן יש בלבלול.

מאיר ברזיס: בבית ספר לבריאות הציבור אנחנו שואלים, מתי ראויה הסדרה.

מאיר ברזיס: כאשר יש אי ודאות מבחינה מדעית, זה לא המקום שצריך לרסן ולחייב.

מאיר ברזיס: אני מחצית מהחיים שלי רוכב כל יום להדסה ממרכז ירושלים ואני רואה איך מתייחסים הנהגים אליי, אני חושב שהדגש לא צריכה להיות על חקיקה המגנה על הרוכב – וגם זה לא בטוח באופן סטטיסטי - אלא על תשתיות, על חיוב בהקמת שבילי אופניים, על ריסון מהירות הנהגים.

שלי יחימוביץ': אגב, בפריז חלק משבילי האופניים הם המסלולים של האוטובוסים.

שלי יחימוביץ': זה מדהים.

שלי יחימוביץ': האוטובוסים נוסעים אחרי הרוכבים בסבלנות, ונותנים להם לרכוב.

מאיר ברזיס: אני חושב שהעיסוק שלנו צריך להיות בכיוון הזה – תשתיות וחינוך לתרבות נהיגה.

מאיר ברזיס: במדינות בהן רוכבי אופניים הכי פחות נפגעים הן בצפון אירופה – מקום בו אחוז חובשי הקסדה הוא מתחת ל-2%.

מאיר ברזיס: בהולנד זה 1 ל-1,000.

מאיר ברזיס: זאת המדינה הבטוחה ביותר מהבחינה הזו.

אופיר אקוניס: אתה מזכיר לי סיפור.

אופיר אקוניס: בשנת 1997 הייתי בתפקיד אחר במסגרתו הייתי בביקור בהולנד עם ראש הממשלה נתניהו.

אופיר אקוניס: הגיע אדם גבה קומה רכוב על אופניים ללשכת ראש הממשלה בהולנד, לכניסה הרגילה, ומאבטחי ראש הממשלה לא התירו לו להיכנס, כאשר אחרי בדיקה הסתבר שזה היה ראש ממשלת הולנד.

אופיר אקוניס: למיטב זכרוני, בלי קסדה.

אופיר אקוניס: זה סיפור אמיתי לחלוטין.

דניאל מורגנשטרן: אבל הוא רכב בשבילים, שהם אקסקלוסיבית לרוכבים.

אופיר אקוניס: אני לא יודע.

אופיר אקוניס: אני זוכר את מתחם הכניסה, שם הוא נעצר.

אופיר אקוניס: הוא הגיע ללשכתו רכוב על אופניים.

אופיר אקוניס: נדמה לי, שהוא חזר מהפסקת אופניים.

קריאה: האגדה אומרת:

קריאה: " אם לא תתנו לי לעבור, לא תתקיים הפגישה".

אופיר אקוניס: אלה יחסי הציבור הכי טובים לרכיבה על אופניים.

דניאל מורגנשטרן: בדנמרק שרים רכבו, אבל גם שם יש נתיבים שהם אקסקלוסיבית לרוכבים.

אופיר אקוניס: ד"ר פלדמן, יו"ר האגודה לנוירו-כירורגיה בבקשה.

צחי פלדמן: בדיונים המקדימים לחקיקת חוק הקסדות הבאנו את כל התיעוד המדעי, שהראה באופן חד משמעי שבאותם אזורים בהם נחקק חוק קסדות היתה הפחתה של 88% בהיפגעות מחבלות ראש.

צחי פלדמן: אני מייצג קבוצה קטנה של רופאים.

צחי פלדמן: אנחנו בסך הכל 50 רופאים בארץ המטפלים בחבולים הראש ב-6 בתי חולים.

צחי פלדמן: לצערנו, חומרת הפגיעות והשלכותיהן היא דרמטית ביותר.

צחי פלדמן: אי אפשר להשוות פגיעה של שבר ביד של הולך רגל שנופל, לחבלת ראש הגורמת לתמותה גבוהה.

צחי פלדמן: גם אלה שנשארים בחיים, נותרים הרבה פעמים עם נכויות קשות.

צחי פלדמן: אנחנו כרגע נמצאים בוועדת כלכלה, ויש לציין כי ההשלכות של אדם צעיר שנפגע וההזדקקות שלו לחברה ולסיוע שלה לאורך כל שארית חייו, הן מאוד משמעותיות.

צחי פלדמן: הבאתי נתונים, שנאספו במכון גרטנר בכל הנוגע להיפגעות בתאונות דרכים.

צחי פלדמן: התיעוד הוא מ-11 בתי חולים בארץ, בין השנים 2001 ל-2008.

צחי פלדמן: אקדים ואומר, כי במכון גרטנר עשו גם מחקר תצפיתי על רכיבת אופניים.

צחי פלדמן: ברכיבה בינעירונית וברכיבת שטח 98% מהרוכבים חובשים קסדה, כך שהנושא הזה הוא לא רלוונטי.

צחי פלדמן: החלק הרלוונטי הוא דווקא הרכיבה העירונית.

דב חנין: להפך.

דב חנין: ככל שמדובר בחוק פלילי, איפה שהנורמה החברתית קיימת שם אתה מכניס חוק פלילי.

דב חנין: כאשר אין שום נורמה חברתית, זה לא פרקטי ולא מוביל לשום תוצאה לפעול מיד על ידי חקיקת חוק פלילי.

צחי פלדמן: אני לא רוצה להתפלמס.

צחי פלדמן: יש גם היבטים ציבוריים ולא רק רפואיים, אבל אני בא לתת את הפן שלי.

צחי פלדמן: אין לי דבר וחצי דבר כנגד הרחבת השימוש באופניים.

צחי פלדמן: מצדי שכל עם ישראל ירכב על אופניים, ולדעתי זאת המגמה.

צחי פלדמן: אני לא חושב, שמאז שנחקק החוק יש ירידה במספר רוכבי האופניים.

צחי פלדמן: הנתונים לא בידי.

צחי פלדמן: מתוך 46,698 נפגעו 6,703 רוכבי אופניים, מתוכם 2,223 בגירים מעל גיל 18.

צחי פלדמן: כלומר, אחוז הבגירים שנפגעים הוא מאוד משמעותי.

צחי פלדמן: רבע מהנפגעים הבגירים סבלו מחבלה ראשית משמעותית.

שלי יחימוביץ': רובם חבשו קסדות.

צחי פלדמן: אני לא יודע.

צחי פלדמן: הנתונים לא בידי.

צחי פלדמן: אולי את יודעת.

צחי פלדמן: אני לא יודע, כי הנתונים במכון גרטנר עוד לא ידועים.

שלי יחימוביץ': אני יודעת.

שלי יחימוביץ': אני ראיתי במו עיני אנשים הנפגעים פגיעות ראש כאשר הם חבשו קסדה.

שלי יחימוביץ': אין קשר בין הדברים שאתה אומר לבין חבישת קסדה.

צחי פלדמן: אני לא יכול להתווכח איתך.

צחי פלדמן: גם אני ראיתי בעיניים.

צחי פלדמן: אני מבין את הנתונים של מכון גרטנר, שלא בדק לפי חלוקה בין חובשי קסדה לאלה שלא חבשו קסדה.

שלי יחימוביץ': אני בטוחה שכל דבריך אמת ויציב, אבל המחקר הזה לא רלוונטי לענייננו כי הוא לא בדק האם האנשים האלה חבשו קסדה או לא חבשו קסדה.

שלי יחימוביץ': יכול להיות שהם חבשו קסדה שהתפצפצה כמו נייר ברגע שרכב פגע בהם בכביש.

שלי יחימוביץ': זה מה שקורה, לצערי.

שלי יחימוביץ': רוכבי כביש נהרגים עם קסדה כל הזמן.

צחי פלדמן: מהניסיון שלנו, מהבדיקות שלנו בחדרי המיון, אנחנו רואים גם כאלה שחבשו קסדה.

צחי פלדמן: הם מגיעים עם זעזוע מוח.

צחי פלדמן: יש לי פה צילום CT של אדם שנפגע ברכיבת אופניים ללא חבישת קסדה.

צחי פלדמן: אתם יכולים לראות מה זה עושה לגולגולות, אתם יכולים לראות את הדימומים בתוך הגולגולת.

צחי פלדמן: אני לא רוצה להיכנס לזה, כי הנתונים הספציפיים על חבישת קסדה לא בידיי.

שלי יחימוביץ': חבל.

צחי פלדמן: עשינו זום על בית החולים רמב"ם, ושם בדקנו את הנושאים קצת יותר לעומק.

צחי פלדמן: מצאנו כי ב-15 השנים האחרונות הגיעו לרמב"ם 40 רוכבי אופניים במצב של חוסר הכרה.

צחי פלדמן: לצערי, מתוך הנפגעים האלה דווקא אלה הבגירים נפגעו קשה יותר.

צחי פלדמן: 8 לא עזבו את בית החולים, ושליש נפטרו תוך שנה מהפגיעה.

צחי פלדמן: נאמר פה כי הקסדה לא מגינה ברכיבה עירונית, כי אם רכב פוגע ומעיף את הרוכב זה לא רלוונטי.

שלי יחימוביץ': האם בדקתם אם מדובר ברכיבה עירונית או בינעירונית?

צחי פלדמן: לפי נתוני בית החולים רמב"ם, רוב הפגיעות היו במסגרת רכיבה עירונית, ללא קשר לפגיעת רכב.

צחי פלדמן: דובר על נפילות שקורות לרוכבי אופניים, כאשר הראש נחבט במדרכה או באספלט.

שלי יחימוביץ': איזה אחוז מפגיעות הראש היו בתוך העיר?

צחי פלדמן: אין לי את הנתון המדויק, אבל מדובר ברוב.

שלי יחימוביץ': איך זה יכול להיות?

שלי יחימוביץ': אם יש לך מחקר, אז חייבים להיות לך מספרים.

שלי יחימוביץ': אתה לא יכול להגיד "רוב".

שלי יחימוביץ': אתה צריך לתת לנו מספרים, ולומר לנו כמה חבשו קסדה וכמה לא, כמה נפגעו בעיר וכמה נפגעו ברכיבת שטח.

צחי פלדמן: אתם הבטחתם לנו המשך דיון מעמיק יותר, ולדיון הזה אני אביא את הנתונים.

שלי יחימוביץ': הנתונים שאתה מוסר לא מעמיקים.

צחי פלדמן: העברת החוק בקריאה טרומית הגיעה בהפתעה, ולכן ההכנה לדיון היתה מהירה.

שלי יחימוביץ': אבל המחקר הוא מחקר שכבר מוכן.

צחי פלדמן: המחקר נעשה לאורך שנים ולא בטווח של שבועיים.

צחי פלדמן: אנחנו בהחלט מתכוונים לפתוח במחקר, ונרכז את הנתונים בחיתוכים המתאימים לקראת הדיונים הבאים, במידה וההצעה הזו תעבור בקריאה ראשונה.

צחי פלדמן: בכל מקרה, רוב הנפגעים שהגיעו לרמב"ם נפלו מהאופניים ולא נפגעו על ידי גורמי חוץ, כמו מכונית במהירות גבוהה.

צחי פלדמן: אחוז הנפגעים מבין הבגירים הוא גבוה.

שלי יחימוביץ': אני לא מבינה את זה.

שלי יחימוביץ': בא איש מדע, ואומר: "המון", "הרבה", "מלאנת'אלפים".

שלי יחימוביץ': אני לא יכולה להתייחס לזה ברצינות.

שלי יחימוביץ': מגיע אדם שאומר שהם ערכו מחקר רציני, ואני רוצה לשמוע את תוצאות המחקר.

שלי יחימוביץ': אני רוצה לדעת, כמה רכבו מחוץ לעיר וכמה רכבו בתוך העיר, כמה חבשו קסדה וכמה לא.

צחי פלדמן: אני מבטיח להעביר לך את הנתונים.

יצחק הימן: אני מדבר בתור תומך נלהב בחבישת קסדה, ומתנגד חריף לא פחות לחוק.

אופיר אקוניס: לחוק הקיים?

יצחק הימן: גם הקיים וגם המוצע.

יצחק הימן: לחוק המוצע אפילו עוד יותר.

יצחק הימן: אני חובש את הקסדה ביחד עם נעילת הנעליים, עוד לפני שאני נוגע באופניים בכלל.

יצחק הימן: שלי, אני ממליץ לך בחום לחבוש קסדה ברגע שאת יוצאת מהבית.

יצחק הימן: לרוכב אופניים, בניגוד להולך רגל, יש אפשרות להתהפך על הכידון.

יצחק הימן: במצב כזה מכה בראש היא טריוויאלית.

יצחק הימן: בכל מהירות זה מסוכן.

יצחק הימן: שם הקסדה עושה יופי של עבודה.

יצחק הימן: בכביש הבינעירוני לקסדה אין שום ערך.

דניאל מורגנשטרן: לא נכון.

שלי יחימוביץ': אני מסכימה.

יצחק הימן: אף יצרן קסדות לא יגיד שיש לכך ערך.

יצחק הימן: למה בכל זאת אני תומך נלהב בשימוש בקסדה?

יצחק הימן: אפילו בסיטואציה כזו, הנהג יבלום.

דניאל מורגנשטרן: מה קורה במהירות 55 קמ"ש-60 קמ"ש בירידה?

יצחק הימן: שם הקסדה לא מגינה.

דניאל מורגנשטרן: הקסדה מגינה.

יצחק הימן: אבל אתה תבלום, ואז הקסדה תגן.

דניאל מורגנשטרן: כנס לאיגוד הטריאטלון ותראה.

יצחק הימן: די בכך שאתה תחטוף מכה כפולה: מכה מהרכב ומכה נוספת מהכביש, ממעקה בטיחות, כפי שקורה לעתים קרובות בתאונות כאלה, ולקסדה אין שום ערך.

יצחק הימן: אני אומר, שהחוק הזה הוא בעייתי כיוון שלא ניתן לאכוף אותו דווקא באותם מצבים בהם הקסדה כל כך מועילה.

יצחק הימן: במצבים בהם הילד רוכב בפארק או על המדרכה ליד הבית, אין שם אף פקח שיגיד לו כאן אתה צריך לחבוש קסדה.

יצחק הימן: גם האבא בעצמו לא חושב שבמצב הזה צריך לחבוש קסדה.

יצחק הימן: אפילו אלה שתומכים בחוק אומרים: בכביש צריך לחבוש קסדה אבל פה לא צריך.

יצחק הימן: דווקא שם צריך.

יצחק הימן: אם לא תהיה הסברה, החוק הזה חסר ערך.

יצחק הימן: יש המון דרכים לעשות את ההסברה הזו.

יצחק הימן: יש המון דברים שאפשר לעשות לפני חקיקת החוק הזה, אפילו בהשקעה קטנה.

יצחק הימן: אפשר ללמוד מהרבה מדינות בעולם.

יצחק הימן: יש המון דברים קטנים ופשוטים שאפשר לעשות הרבה לפני חקיקת החוק.

יצחק הימן: את החוק הזה נשמור אחרי שנעשה את כל התהליך הגדול, ונגיע למסקנה שזה כל מה שנשאר בכדי להגן על הרוכב.

שלי יחימוביץ': האם אתה טוען שהוא מחמיר מדי?

יצחק הימן: אני אומר שצריך לפעול קודם כל בתחום ההסברה וביתר התחומים, כמו התשתיות והנהגים.

שלי יחימוביץ': כלומר, לדעתך גם החוק הקודם וגם הצעות החוק האלה הזה מיותרים.

יצחק הימן: כן, כי הם לא ברי אכיפה באותם מקומות בהם הם כל כך חשובים.

יצחק הימן: רוכבי כביש ממילא חובשים קסדות, למרות המגבלות של הקסדה.

יצחק הימן: באיגוד הטריאטלון ובאיגוד האופניים מחייבים חבישת קסדה.

יצחק הימן: דיברו כאן על רכיבה תחרותית, וזה בכלל לא מעניין.

דניאל מורגנשטרן: זה בתקנון כבר.

דניאל מורגנשטרן: אי אפשר להשתתף בתחרות בלי זה.

דניאל מורגנשטרן: גם כאשר הקסדה לא רכוסה, אתה פסול.

אופיר אקוניס: אגב, חה"כ יחימוביץ לא מציעה לאסור.

אופיר אקוניס: היא אומרת שאפשר שלא לחבוש בדרך עירונית.

שלי יחימוביץ': אני הגעתי לפשרה.

שלי יחימוביץ': מבחינתי, לא צריך להחיל בחוק חובת חבישת קסדה על אף אחד.

שלי יחימוביץ': הצעת החוק הזו היא תולדה של פשרה והסכמה עם משרדי הממשלה.

אופיר אקוניס: רשות הדיבור ללירי מארגון ב"טרם".

לירי אנדי-פינדלינג: אני רוצה להזכיר, כי לפני חקיקת החוק התקיימו מספר רב של דיונים, ושם הוצגו כל הטיעונים.

לירי אנדי-פינדלינג: בדיונים האלה גם הוצגו הנתונים המדעיים הגורפים, לפיהם בכל העולם הוכח שחבישת קסדה היא הדבר שהכי הרבה מציל חיים.

לירי אנדי-פינדלינג: איגוד של כל המחקרים בכל העולם מוכיח באופן חד משמעי, שחבישת קסדה מורידה פגיעות ראש ב-88%.

לירי אנדי-פינדלינג: כלומר, אין ויכוח לגבי חבישת קסדה.

שלי יחימוביץ': אני מבקשת, שלא לומר שאין ויכוח.

לירי אנדי-פינדלינג: גם את אמרת שאת בעד חבישת קסדה.

שלי יחימוביץ': יש ויכוח.

שלי יחימוביץ': אני מבקשת שלא לומר על שום דבר שנאמר כאן, שאין ויכוח.

אופיר אקוניס: זו בכלל אמירה כללית.

אופיר אקוניס: בחדר הזה לא היה דיון אחד שלא היה בו ויכוח.

אופיר אקוניס: את מוזמנת לבוא לדיונים על ענף הלול.

אופיר אקוניס: הוויכוח הכי תוסס שהיה בחדר הזה, היה בנושא של ענף הלול.

לירי אנדי-פינדלינג: אני רוצה לומר, שמבחינת הבסיס המדעי שעמד בבסיס החוק, הרי שקסדה היא מצילת חיים.

לירי אנדי-פינדלינג: בנוסף, אחד הדברים האפקטיביים שהוכחו באופן מדעי, הוא העובדה שחקיקה, אפילו חקיקה ללא אכיפה וללא הסברה, הינה אפקטיבית בעלייה של שימוש בקסדה.

דב חנין: גם זה לא נכון.

דב חנין: אין שום הוכחה מדעית לאמירה הזו.

לירי אנדי-פינדלינג: זה הוכח.

לירי אנדי-פינדלינג: יש הוכחות, ואני מוכנה להביא את כולן.

דב חנין: ממש אין.

לירי אנדי-פינדלינג: כיוון שהזמן מצומצם, אני אעלה רק דברים שלא נאמרו עד כה.

לירי אנדי-פינדלינג: אני רוצה להדגיש, שמבחינת הנתונים במדינת ישראל ובעולם, הרי ש-80% מפגיעות של רוכבי אופניים הן פגיעות במסגרת תאונות עצמיות ללא כל קשר לפגיעה של רכבים.

לירי אנדי-פינדלינג: במקרים אלה הקסדה היא זו שמצילה את אותם נפגעים קשים, שעלולה להיות להן פגיעה ונכות לאורך זמן.

לירי אנדי-פינדלינג: חוק הקסדות, מבחינת התזמון שלו, הוא החוק שהכי מקדם את רכיבת האופניים במדינת ישראל, כיוון שהוא מקדם את הרכיבה הבטוחה בדיוק בשלב שבו אנחנו עדים לזה שאנחנו הולכים להעלות את מספר הרוכבים.

דב חנין: וגם זה הוכח מדעית, אני מבין.

שלי יחימוביץ': את מזכירה לי את פקידי האוצר, שבאים לוועדת כספים ואומרים שהם מדברים בשם מדע הכלכלה.

שלי יחימוביץ': זה לא מדע.

שלי יחימוביץ': זה ויכוח.

לירי אנדי-פינדלינג: הנקודה החשובה שצריך לציין, היא שאנחנו בשלב שבו כולם מסביב לשולחן רוצים לעודד את הרכיבה.

לירי אנדי-פינדלינג: לכן, אנחנו באופן ודאי יודעים שיהיו לנו יותר רוכבים.

לירי אנדי-פינדלינג: אם אנחנו נצמצם את החקיקה הזו, הרי שיהיו לנו יותר נפגעים.

לירי אנדי-פינדלינג: אני נמצאת בארגון המאחד את כל הארגונים האירופאים לנושא בטיחות ילדים, והם לא יודעים את נפשם מהתמודדות הקשה שיש להם היום כיוון שיש נורמה של רכיבה על אופניים ללא קסדות.

לירי אנדי-פינדלינג: הם מתמודדים עם פגיעות ראש מאוד קשות, יותר מאשר פגיעות של אופנוענים.

לירי אנדי-פינדלינג: הנתונים הם מזעזעים.

לירי אנדי-פינדלינג: כרגע הם דנים בכל האמצעים, כולל בשינויי חקיקה.

אופיר אקוניס: אבל את מייצגת ארגון שעוסק בבטיחות ילדים.

לירי אנדי-פינדלינג: נכון.

אופיר אקוניס: אבל החוק שאנחנו דנים בו מדבר על גילאי 18 ומעלה.

אופיר אקוניס: על הילדים תחול חובת חבישת קסדה.

אופיר אקוניס: אני חושב, שכדאי להבהיר את זה גם היום וגם בקריאה השנייה והשלישית מעל בימת הכנסת.

אופיר אקוניס: אני רוצה גם לקיים דיון בנושא ההסברה של הרשות הלאומית לבטיחות בדרכים.

אופיר אקוניס: איציק היימן דיבר על העניין של ההסברה.

אופיר אקוניס: אני לא מדבר רק על התחום של האופניים.

אופיר אקוניס: אני מדבר על כל העניין של הבטיחות בדרכים.

אופיר אקוניס: זה אחד הדברים הכי חשובים.

אופיר אקוניס: גם הנושא של תשתיות הוא נושא חשוב.

אופיר אקוניס: אני חושב שצריך להדגיש את העניין הזה.

אופיר אקוניס: אולי כדאי שהעיתונאים הנמצאים פה בחדר ידגישו את זה.

אופיר אקוניס: זה כך גם כתוב.

אופיר אקוניס: כך ניסחה את זה חה"כ יחימוביץ, וכך גם קיבלה את הסכמת הממשלה.

אופיר אקוניס: נאמר: "הצעת החוק תחול על בגיר".

אופיר אקוניס: בגיר, לפי הייעוץ המשפטי, כל מי שהוא בן 18 ומעלה.

אופיר אקוניס: על ילדים אנחנו לא מחילים את החוק הזה.

אופיר אקוניס: הם חייבים יהיו להמשיך ולחבוש את הקסדה.

לירי אנדי-פינדלינג: אני יודעת לקרוא, והבנתי שהכוונה היא לא להחיל את זה על ילדים מתחת לגיל 18.

לירי אנדי-פינדלינג: אני מברכת על כך, אם כי אני חושבת שזה יפגע גם בחבישת קסדה בקרב ילדים ועל כן אנחנו מתנגדים לניסיונות הצמצום.

לירי אנדי-פינדלינג: אם נעשים תיקונים לחקיקה הזו, הרי שאפשר לחזק את החקיקה באמצעים נוספים שאפשר לעשות על מנת שבאמת יהיה שימוש רב יותר בקסדות, למשל בתחום של תמרור ושילוט.

אופיר אקוניס: אני מסכים איתך שיש מה לעשות, כולל בפארק הירקון בתל אביב בשבת בבוקר.

אופיר אקוניס: אני אומר לרוכבי האופניים: הילדים הקטנים נפגעים מרכיבה.

אופיר אקוניס: אמנם יש לכם שביל, אבל ילד בן 3 שמתרוצץ בין הנדנדה לברזייה לא יודע שנוסעים שם במהירות מופרזת.

אופיר אקוניס: אני מפנה את זה למשרד התחבורה, לרשות הלאומית לבטיחות בדרכים, לעיריית תל אביב – יש להיזהר על הילדים הקטנים המתרוצצים בפארק.

אופיר אקוניס: יש שם שבילים אופניים מדהימים והפארק הוא מדהים.

אופיר אקוניס: אין כמעט שבת שאני לא נמצא שם עם הילדים הקטנים שלי.

אופיר אקוניס: צריך להיזהר.

אופיר אקוניס: הבעיה היא שאין הסברה.

שלי יחימוביץ': זה נכון.

שלי יחימוביץ': רוכבים שם במהירות אדירה.

אופיר אקוניס: אני מבין את הרצון לשעות לעבר מקורות הירקון, או לעבר נמל תל אביב.

אופיר אקוניס: תשעתו במהירות יותר נמוכה.

יצחק הימן: יש שם גם רוכבי קטנועים באותו נתיב.

יצחק הימן: יש לי 10 תפרים מקטנוע שנסע על השביל הזה נגד התנועה.

יצחק הימן: גם הולכי רגל הולכים באותו נתיב.

לירי אנדי-פינדלינג: חשיבות המשך הדיון היא חשובה, וזאת על מנת שאפשר יהיה לעשות את התיקונים הנוספים בכל הנוגע לשילוט, וגם לגבי זה שיהיה שלט על חובת החוק לא רק בממכר אלא גם בעת ההשכרה.

אופיר אקוניס: אני מציעה לך, שתקבעי פגישות עם המציעים.

אופיר אקוניס: לפני הקריאה השנייה והשלישית יתקיים פה עוד דיון, ואז גם ד"ר קדמן וגם את תוכלו לדבר, וזאת אם תסכים הממשלה ויסכימו המציעים.

אופיר אקוניס: כל הגורמים שיש להם רעיונות יעלו אותם לפני כן, כך שתגיעו לכאן לדיון הבא עם הסכמות.

יעקב אדלר: אני רוכב 70 שנה על אופניים, ומחליק על סקי.

יעקב אדלר: חזרתי עכשיו משוויץ, והופתעתי ממספר האנשים שהיום מחליקים עם קסדות, בוגרים וגם צעירים.

יעקב אדלר: כלומר, החשיבות של חבישת קסדה, גם בשלג חשובה מאוד כדי למנוע פגיעות ראש.

יעקב אדלר: אני כמנהל מיון בשערי צדק, במשך 20 שנה טיפלתי בהרבה מאוד נפגעי ראש.

יעקב אדלר: שאלתי כל אחד: ממה נפגעת?

יעקב אדלר: איך נפגעת?

יעקב אדלר: מה היה מנגנון הפגיעה?

יעקב אדלר: חלק גדול אמרו לי שנפלו מאופניים.

יעקב אדלר: הם לא נפגעו על ידי רכב.

יעקב אדלר: אם הם היו נפגעים על ידי רכב, היה להם פגיעות רב מערכתיות.

יעקב אדלר: אם בן אדם נופל ונתקע בשפת הכביש או בעמוד, הסיכוי שהוא ייפגע בראש הם גבוהים ביותר.

יעקב אדלר: לכן, הקסדה יכולה לא רק להציל חיים, אלא להציל גם מנכות.

יעקב אדלר: בנוסף, יש תת דיווח בנוגע לפגיעות ראש קלות.

יעקב אדלר: אין פגיעת ראש קלה.

יעקב אדלר: כל פגיעת ראש היא בעלת נזק, הנמשך לעתים לכל החיים.

יעקב אדלר: הדבר הזה לא נחקר, ואנחנו לא יודעים מהו שיעור אותם אנשים שנפגעו באופן חלקי, שהיו אם או בלי קסדה.

יעקב אדלר: אני ראיתי קסדות מפוצלות ושבורות, ואין לי שום ספק שהאנרגיה שנספגה על ידי הקסדה היתה נספגת על ידי הגולגולת של אותו אדם שנפל, ונזק היה נגרם למוח.

יעקב אדלר: כל דבר שיכול לבלום את האנרגיה הזו הוא לטובת העניין.

יעקב אדלר: אני בעד שהחוק יישאר.

אופיר אקוניס: רשות הדיבור לגידו סגל, מרכז פרויקט האופניים בעיריית תל אביב.

גידו סגל: עיריית תל אביב מעודדת את רכיבת האופניים למעלה מעשור.

גידו סגל: היא עושה את זה על ידי בניית תשתיות.

גידו סגל: העירייה בנתה 100 קילומטר של שבילי אופניים והציבה למעלה מ-2,000 מתקני חנייה.

גידו סגל: היא גם עוסקת לא מעט בהסברה וחינוך, שבאים לעודד את השימוש באופניים.

גידו סגל: היא כרגע מנסה לקדם פרויקט להשכרת אופניים.

אופיר אקוניס: אז אולי אתם תוכלו לעשות את זה בפארק הירקון.

אופיר אקוניס: אתם יכולים לבדוק בקלות, איפה המפגש בין ילדים קטנים לרוכבי אופניים.

אופיר אקוניס: זה בעיקר בקטע בין גשר הירקון לסוף רחוב קוסובסקי.

גידו סגל: יש לנו בעיה של חיכוך בין רוכבי אופניים להולכי רגל.

אופיר אקוניס: אולי גם גברת דואק, תושבת רחוב בני דן תוכל להעיד על כך.

אופיר אקוניס: גם שם קיימת אותה תופעה.

גידו סגל: אנחנו מודעים לנושא.

גידו סגל: כנראה שקלענו לדעת גדולים, כי מחר בבוקר יש דיון אצל המנכ"ל ומתחיל משא הסברה בנושא של חיכוך בין רוכבי אופניים להולכי רגל.

גידו סגל: לשמחתנו, זה נולד בעקבות העלייה הגדולה במספר רוכבי האופניים.

אופיר אקוניס: אין ספק.

גידו סגל: אנחנו גם מנסים לקדם פרויקט להשכרת אופניים, בדומה למה שקורה בערים אחרות בעולם.

גידו סגל: חשוב להגיד, שאצלנו יש עלייה במספר רוכבי אופניים.

גידו סגל: במפקד שנערך בשנת 1995 2% מתושבי העיר דיווחו על זה שהם מגיעים לעבודה באופניים כל בוקר.

גידו סגל: במשאלים שנערו לאחרונה נמצא כי 5% מגיעים לעבודה באופניים.

גידו סגל: במרכז העיר אנחנו מדברים על כך ש-12% מגיעים לעבודה באופניים.

גידו סגל: כלומר, 9,000 איש כל יום משתמשים באופניים.

אופיר אקוניס: לתושבי השכונות יותר קשה להגיע למרכז העיר באופניים.

אופיר אקוניס: זה יותר רחוק.

גידו סגל: יש עניין של מרחק.

אופיר אקוניס: משכונת המשתלה למרכז העיר יש מרחק עצום.

דניאל מורגנשטרן: אני מגיע מעתידים למרכז העיר תוך 19 דקות, אבל על הכביש.

שלי יחימוביץ': אפשר גם על המדרכה.

דניאל מורגנשטרן: אי אפשר על מדרכה.

אופיר אקוניס: אתה חוצה דרך פארק הירקון.

גידו סגל: אתה צודק במה שאתה אומר, כי בכל העולם המרחק האופטימאלי להגעה לעבודה וללימודים באמצעות אופניים הוא 5-7.5 קילומטר.

גידו סגל: לכן, דווקא אנשים שגרים במרכז העיר הם אלה שהכי הרבה משתמשים באופניים.

גידו סגל: מצד אחד, אנחנו הכפלנו, ואף יותר, את מספר הרוכבים.

גידו סגל: במקביל, מספר המעורבים בתאונות דרכים ירד לחצי במספרים אבסולוטיים.

גידו סגל: זה לא במקרה.

גידו סגל: זו מגמה שאנחנו רואים אותה בכל העולם.

גידו סגל: ככל שעולה מספר הרוכבים, מספר המעורבים בתאונות דרכים יורד.

לירי אנדי-פינדלינג: "דרכים".

לירי אנדי-פינדלינג: אתה משתמש בנתוני משטרה.

גידו סגל: נכון.

לירי אנדי-פינדלינג: זו טעות.

לירי אנדי-פינדלינג: 80% מהפגיעות הן מנפילות.

לירי אנדי-פינדלינג: פעם אחת תשתמשו בנתונים נכונים.

לירי אנדי-פינדלינג: כדאי לכם!

גידו סגל: יש לנו נייר עמדה, המסביר שהסיכוי לפגיעה בראש בתאונת דרכים בארצות הברית הוא פי 30 מאשר בהולנד, כאשר השימוש בקסדות בארצות הברית הוא 38% ובהולנד 2%.

גידו סגל: בכל מקרה, העלייה במספר הרוכבים היא הערובה הכי טובה לבטיחות הרוכבים עצמם.

גידו סגל: בנוסף, הרכיבה מפחיתה זיהום אוויר ותורמת לבריאות הרוכבים עצמם.

גידו סגל: יש מחקרים המצביעים על כך שהתרומה לבריאות של הרוכבים עולה פי כמה על המקרים בהם אנשים נפגעים בראש או בכל מקום אחר.

אופיר אקוניס: אני יכול לתרום לך עוד רעיון למניעת זיהום אוויר בתל אביב – להפסיק ולהשתמש במפוחים המתדלקים את העיר.

אופיר אקוניס: אולי נעשה גם על זה חוק.

דב חנין: יש הצעת חוק לביטול השימוש.

שלי יחימוביץ': גידו אמר דבר חשוב - רכיבה על אופניים מאריכה חיים.

גידו סגל: בהחלט.

גידו סגל: אני מתחבר למה שאמר פרופ' ברזיס – צריך להסתכל על הנושא בהסתכלות רחבה.

גידו סגל: התרומה של הרכיבה על אופניים לבריאות הרוכבים ולהקטנת זיהום האוויר וגזי חממה עולה פי כמה על המקרים הבודדים בהם אנשים נפגעים.

גידו סגל: בנוסף, התרומה של הקסדה במקרה של תאונות דרכים לא ברורה לנו.

גידו סגל: אנחנו בעד שאנשים ישתמשו בקסדה באופן וולונטארי.

גידו סגל: אנחנו טוענים, שהחיוב בשימוש בקסדה עלול להוריד את מספר הרוכבים, ובסופו של דבר בריאות הציבור תינזק מכך.

גידו סגל: לכן, אנחנו תומכים בשינוי החוק.

דניאל מורגנשטרן: למען הגילוי הנאות - אני רוכב ספורטיבי, אני חבר איגוד הטריאטלון וביום שישי אני מתחרה באילת בתחרות "חצי איש ברזל".

דניאל מורגנשטרן: אי אפשר לעלות על אופניים או לרוץ על שטח ההחלפה עם קסדה פתוחה, משום שאתה נפסל.

דניאל מורגנשטרן: כלומר, לא מספיקה קסדה תקנית אלא קסדה רכוסה.

אופיר אקוניס: אם זה בתקנון, זה בסדר.

אופיר אקוניס: זה לא ישתנה.

דניאל מורגנשטרן: אנשים אמרו כאן את רוב הדברים.

דניאל מורגנשטרן: לאחרון הדוברים כבר לא נשאר הרבה מה לומר.

דניאל מורגנשטרן: אני רוצה לומר, שאני מצדד בחום רב בחוק הקיים.

דניאל מורגנשטרן: אני מתנגד להצעת החוק של חה"כ חנין וחה"כ שלי יחימוביץ, משום שאנחנו חברה לא נורמטיבית.

דניאל מורגנשטרן: אני חושב, שזה אומר הכל.

דניאל מורגנשטרן: עיריית תל אביב עושה מעט מדיי, מאוחר מדי.

דניאל מורגנשטרן: יש היום בשדרות משה דיין מסלול נפרד לרכיבה על אופניים בין המדרכה לבין חלק של חנייה, כאשר מכוניות חונות בתוך המסלול ומסכנות אותי כרוכב.

אופיר אקוניס: אבל זה ניסויי.

דניאל מורגנשטרן: תנסה לרכוב בנתיבים ברחוב קפלן וברחוב אבן גבירול.

אופיר אקוניס: זה על המדרכה.

דניאל מורגנשטרן: אתה תתנגש בהולכי רגל.

דניאל מורגנשטרן: הולך רגל הולך במהירות 6 קמ"ש, ואילו אני רוכב שם בירידה במהירות של 25 קמ"ש.

דניאל מורגנשטרן: תחבר את זה יחד.

דניאל מורגנשטרן: אני מסכן גם את הולך הרגל וגם אותי.

דניאל מורגנשטרן: אני רוכב הרבה מרמת החיל לתוך תל אביב.

דניאל מורגנשטרן: אני רוכב על כבישים ולא על מדרכות.

דניאל מורגנשטרן: רוב הנתיבים הם על מדרכות.

דניאל מורגנשטרן: הקסדה מגינה גם נגד ענפים.

דניאל מורגנשטרן: במדינתנו ענפים לא נגזמים, ופוגעים בהולך רגל וברוכבי אופניים.

אופיר אקוניס: מה אתה מציע?

דניאל מורגנשטרן: בנוסף, אנשים מניחים על המדרכות מקררים, עצים, כל מיני פיגומים של בניינים שנבנים.

דניאל מורגנשטרן: כל אלה מפגעים.

אופיר אקוניס: תפנה לאדון סגל, שיעביר את דבריך לעיריית תל אביב.

אופיר אקוניס: אדון סגל, יש דברים נכונים שהוא אומר.

אופיר אקוניס: זה לא במחלקתך, אבל תעביר את זה למי שצריך.

דניאל מורגנשטרן: לצערי, אם היתה קסדה לאשתי המנוחה, במהירות אפס היא לא היתה נהרגת בתאונה של אופנוע בנפילה הצידה בתאילנד.

דניאל מורגנשטרן: היא נפלה במהירות אפס.

דניאל מורגנשטרן: מה שקובע זו זווית הפגיעה ולא המהירות.

דניאל מורגנשטרן: היא השאירה 4 יתומים ובעל אלמן.

אופיר אקוניס: אני משתתף בצערך.

דניאל מורגנשטרן: ברכיבת שטח אי אפשר לאכוף את זה, כיוון שזו לא רכיבה תחרותית.

דניאל מורגנשטרן: החוק הזה, לדעתי, הביא למודעות שיש בעיה.

דניאל מורגנשטרן: בדיוק כמו שמשכירים את האופניים שנכנסים לתוך מתקן עם נעילה, אפשר להשכיר גם קסדה.

דניאל מורגנשטרן: גם אני לא באתי עם הקסדה שלי לכאן.

דניאל מורגנשטרן: היא נעולה בתחנה בתחנת ארלוזורוב.

אופיר אקוניס: ניר, אני מבקש שתקריא את הנוסח.

ניר ימין: בפקודת התעבורה, בסעיף 65ג, אחרי סעיף קטן (א) יבוא: "(א1) על אף האמור בסעיף קטן (א), ההוראה בדבר חובת חבישת קסדות מגן תחול על בגיר רק בדרך בינעירונית או במהלך תחרות או פעילות ספורטיבית".

ניר ימין: ראשית, אני חושב שצריך לתקן את ההגדרה מ"דרך בינעירונית" ל"דרך שאינה עירונית" בהתאם להגדרה בתקנות.

חווה ראובני: נכון.

חווה ראובני: אין הגדרה לדרך בינעירונית.

ניר ימין: אין הגדרה לדרך בינעירונית אלא רק לדרך עירונית, וגם זה רק בתקנות.

ניר ימין: כדי למקד את הביטוי "פעילות ספורטיבית" כדאי לומר: "פעילות שמטרתה העיקרית היא ספורט".

ניר ימין: הביטוי "פעילות ספורטיבית" הוא ביטוי רחב מדי.

ניר ימין: אם אנחנו רוצים שהמשטרה תוכל לאכוף את זה, אז כדאי להוסיף את המילים: שמטרתה העיקרית היא ספורט.

אופיר אקוניס: תסביר לנו מה ההבדל.

ניר ימין: אם נאמר שהמטרה העיקרית היא ספורט, אז אפשר יהיה לזהות את הרוכב לפי הבגדים או לפי בקבוק השתייה.

ניר ימין: אז המשטרה תוכל לאכוף את זה ביתר קלות.

ניר ימין: אם אנחנו קובעים שבפעילות ספורטיבית תהיה חובת חבישת קסדה, אני לא רואה איך אנשים לא יטענו שהם לא בפעילות ספורטיבית ולכן לא חלה עליהם החובה.

שלי יחימוביץ': מה אתה רוצה שנכתוב?

ניר ימין: אני חושב, שהביטוי שיותר ממקד את זה הוא: "פעילות שמטרתה העיקרית היא פעילות ספורטיבית".

שלי יחימוביץ': למה לא לכתוב "רכיבת שטח"?

ניר ימין: גם זה ביטוי קצת סתום.

ניר ימין: כלומר, צריך להגדיר היכן זה יחול והיכן זה לא יחול.

דניאל מורגנשטרן: בפארק הירקון מדובר ברכיבת שטח, ואני לא בטוח שלזה הכוונה.

אופיר אקוניס: איך מוגדרת "רכיבת שטח"?

חווה ראובני: אין הגדרה כזו.

אופיר אקוניס: ברור שבפארק קנדה הם רוכבים רכיבת שטח.

אופיר אקוניס: מה קורה בפארק הירקון?

אופיר אקוניס: הם בתוך תל אביב, זה עירוני.

דב חנין: הדגש העיקרי הוא על תחרות ספורטיבית.

דניאל מורגנשטרן: יש שם שבילי עפר.

שלי יחימוביץ': אני התכוונתי לרכיבת שטח, שהיא לא תחרות.

ניר ימין: כלומר, באחת משני המצבים: או בתחרות, או בפעילות שמטרתה העיקרית היא ספורטיבית.

שלי יחימוביץ': עמית, העוזר שלי, מציע לומר: דרך לא סלולה, דרך שהיא לא כביש.

שלי יחימוביץ': זה די מבהיר את העניין של שטח.

ניר ימין: יש הגדרה של דרך בפקודת התעבורה: "מסילת דרך, רחוב, סמטה, כיכר ומעבר גשר או מקום פתוח שיש... לעבור בהם".

ניר ימין: לכן, אני חושב שההגדרה של שטח נכנסת גם לביטויי דרך, כפי שהיא מוגדרת היום בפקודת התעבורה.

שלי יחימוביץ': זה לא משנה לי כל כך.

שלי יחימוביץ': תחליטו אתם.

קריאה: שלא ייכנס פארק הירקון פנימה.

קריאה: לא ייתכן שמי שיחצה בפארק דשא יעבור על החוק.

ניר ימין: אנחנו לא כותבים בהצעת החוק, אם פארק הירקון ייכנס או לא.

שלי יחימוביץ': אל תדאג, זה לא ייאכף בפארק הירקון.

שלי יחימוביץ': יש לך הבטחה מראש עיר.

אופיר אקוניס: למרות שפארק הירקון נמצא בדרך בין עירונית, לדעתי.

אופיר אקוניס: הוא עובר עד פתח תקווה.

אופיר אקוניס: שלי יחימוביץ: הוא חוצה את רמת גן.

אופיר אקוניס: ואחר כך פתח תקווה.

דב חנין: השינוי שאתם עושים יוצר לנו קושי.

דב חנין: כשאתם הופכים את ההגדרה שאנחנו הצענו בשתי הצעות החוק החלה רק על דרך בינעירונית להיפוך: מה שאיננו דרך עירונית, אנחנו נתקלים באותן בעיות שהועלו כאן כרגע: מה קורה עם פארק הירקון וכו'.

שלי יחימוביץ': מה קורה עם קיבוץ, למשל?

דב חנין: אותה בעיה.

אופיר אקוניס: חווה אומרת שאין לה הגדרה לשטח.

ניר ימין: אין היום הגדרה לדרך בינעירונית.

אופיר אקוניס: זה עשינו.

ניר ימין: העיר חה"כ חנין לעניין ההגדרה של דרך בינעירונית.

דב חנין: ההיפוך משנה תוכן.

דב חנין: חווה ראובני: יש הגדרה לדרך עירונית - בתנאי שמוצב תמרור בכניסה וביציאה.

דב חנין: כלומר, ברירת המחדל היא דרך לא עירונית.

שלי יחימוביץ': אז זה בסדר.

אופיר אקוניס: זה מתאים להגדרות הראשיות של דרך בינעירונית.

גידו סגל: השבילים בפארק הירקון הם לא דרך.

דב חנין: בדיוק.

דב חנין: השבילים בפארק הירקון הם לא דרך עירונית.

גידו סגל: מה קורה אם השבילים תומררו כשבילי אופניים?

אופיר אקוניס: אז נכתוב:

אופיר אקוניס: או במהלך תחרות או פעילות ספורטיבית.

דב חנין: לא.

חווה ראובני: לא כל דרך מסומנת כדרך עירונית.

חווה ראובני: יש את הגבול החיצון.

חווה ראובני: כל מה שבתוך אותו מעגל הוא דרך עירונית, אלא אם כן יש תמרור שמבטל את זה.

חווה ראובני: אני לא תל אביבית, ואני לא רוצה להתייחס למקום ספציפי.

חווה ראובני: ברגע שעברת את הגבול, עברת תמרור שאומר שמכאן מתחילה דרך עירונית, כל דרך שמעבר לקו הזה ממשיך להיות דרך עירונית.

דניאל מורגנשטרן: דרך לרכב.

חווה ראובני: המונח דרך לא מתייחס לרכב.

גידו סגל: האם שביל אופניים נכנס למונח "דרך"?

חווה ראובני: בהחלט.

שלי יחימוביץ': אז זה בסדר.

ניר ימין: חה"כ חנין אומר, שהוא לא רוצה ששביל אופניים ייחשב דרך בינעירונית וכך ייצא שבשבילי אופניים כן תהיה חובת חבישת קסדה.

שלי יחימוביץ': אבל סיכמנו שהוא לא נחשב דרך בינעירונית, כיוון שהוא נמצא בתוך המתחם העירוני, שבפתחו יש תמרור ובסיומו יש תמרור.

דב חנין: האם דרך עירונית היא גם דרך ביישובים קטנים, כמו מושבים וקיבוצים?

שלי יחימוביץ': כן.

שלי יחימוביץ': יש תמרור בהתחלה ויש תמרור בסוף.

ניר ימין: כן.

חווה ראובני: כך מקובל לתמרר.

חווה ראובני: כאשר יורדים מהכביש הראשי ונכנסים לתחומו של אותו מושב, יש תמרור.

דב חנין: צריך להוסיף את החלופה של שבילי אופניים ודרך עירונית.

אופיר אקוניס: שהמילים האחרונות תהיינה: "ובשבילי אופניים".

ניר ימין: היתה הצעת חוק, הצעת חוק לעידוד תחבורת אופניים, שעברה גם קריאה ראשונה, והוצע להחיל עליה רציפות בוועדת הפנים והגנת הסביבה.

ניר ימין: יש שם הגדרה של שביל אופניים: "תוואי המיועד למעבר אופניים בלבד, המסומן לפי פקודת התעבורה".

ניר ימין: יכול להיות שאפשר להשתמש בהגדרה הזו כדי להגדיר מהו שביל אופניים.

אופיר אקוניס: הם מגדירים שם.

אופיר אקוניס: באיזה שלב הצעת החוק?

חווה ראובני: שביל: "דרך או חלק מדרך שאינו כביש שהוקצה.

חווה ראובני: .."

אופיר אקוניס: כלומר, אין כרגע הגדרה לשביל אופניים.

חווה ראובני: לא.

חווה ראובני: יש הגדרה לשביל ויש הגדרה לתמרור.

חווה ראובני: השביל מוקצה באמצעות הצבת תמרור.

אופיר אקוניס: את אומרת שיש תמרור, אבל אין הגדרה.

חווה ראובני: יש הגדרה לשביל.

אופיר אקוניס: אבל לשביל אופניים אין הגדרה.

חווה ראובני: לשביל אופניים אין הגדרה.

חווה ראובני: זה שביל שההקצאה שלו לאופניים נעשית באמצעות תמרור.

ניר ימין: אפשר להגיד: "שביל אופניים הוא שביל המיועד למעבר אופניים בלבד, המסומן בתמרור מתאים לפי הפקודה".

קריאה: יש בעיה, כי שביל הוא רק פתרון טכני אחד מתוך שלושה פתרונות אחרים.

קריאה: יש גם נתיבים על הכביש, ויש כבישים המוגדרים כמתאימים לנסיעת רוכבי אופניים.

ניר ימין: צריך שזה יהיה תוואי.

קריאה: צריך הסדר תנועה שמתאים לרכיבת אופניים.

חווה ראובני: שביל אופניים יכול להיות בכלל נתיב בכביש.

גידו סגל: יש הנחיות של משרד התחבורה, ובהן יש מונח כללי הנקרא: "תשתיות לתנועת אופניים".

אופיר אקוניס: האם את מכירה את זה?

חווה ראובני: אני לא בקיאה בזה.

אופיר אקוניס: יש חוסר בתקנות או בחוקים.

אופיר אקוניס: גם אם שמתם תמרור של אופניים, אין הגדרה.

אופיר אקוניס: שאלתי אותך אם יש הגדרה לשביל אופניים, ואת אמרת שיש לך רק הגדרה לשביל.

חווה ראובני: יש לי הגדרה לשביל, וכאשר שמים בו תמרור אופניים הוא שביל אופניים.

אופיר אקוניס: שאלתי אותך אם יש לך הגדרה לשביל אופניים.

אופיר אקוניס: התשובה היא לא.

חווה ראובני: לנו אין צורך בזה.

אופיר אקוניס: לכן לא כדאי לכתוב את זה.

אופיר אקוניס: יש סוגי שבילים, על המדרכה וכו'.

שלי יחימוביץ': אז בואו נוותר על זה.

אופיר אקוניס: אנחנו צריכים לסכם את הנוסח לפני קריאה ראשונה.

ניר ימין: לפי מה שהבנתי מהלך הרוח של הוועדה, הכוונה היא שבדרך בינעירונית תהיה חובת חבישת קסדה.

שלי יחימוביץ': לפי סיכום עם הממשלה.

ניר ימין: בסדר.

ניר ימין: השאלה היא, האם גם בדרך בין עירונית לא תחול חובת חבישת הקסדה, אם יש בדרך בינעירונית תוואי המיועד לאופניים, לשבילי אופניים.

ניר ימין: השאלה היא, האם זה משהו שהוועדה רוצה להחליט לגביו.

ניר ימין: בנוסף, תחול חובת חבישת קסדה בדרך עירונית אם מדובר במהלך תחרות או בפעילות שעיקר הפעילות היא ספורטיבית.

שלי יחימוביץ': יש לך סעיף המכסה את זה.

ניר ימין: בדרך עירונית החוק יחול רק כאשר מדובר במהלך תחרות או בפעילות שמטרתה העיקרית היא ספורטיבית.

דניאל מורגנשטרן: תוציאו את כל הקטע של התחרויות.

דניאל מורגנשטרן: אין צורך בזה.

ניר ימין: לגבי דרך בינעירונית תחול באופן כללי חובת חבישת קסדה.

ניר ימין: אנחנו מדברים רק על בגירים כרגע.

שלי יחימוביץ': אני מציעה, להוציא את שבילי האופניים.

ניר ימין: כלומר, שיהיה פטור מחובת חבישת הקסדה בשבילי אופניים.

שלי יחימוביץ': כן.

ניר ימין: לכן, אנחנו צריכים להחליט מהו שביל אופניים.

דב חנין: אני מציע, שבשלב זה נסתייע באותו נוסח שכבר עבר קריאה ראשונה בחוק לעידור תחבורת אופניים.

דב חנין: בהכנה לקריאה שנייה ושלישית נבצע התאמות.

ניר ימין: בסדר.

ניר ימין: אני רק אקרא את ההגדרה שפורסמה בנוסח הכחול.

ניר ימין: "שביל אופניים – תוואי המיועד למעבר אופניים בלבד, המסומן בתמרור מתאים, לפי פקודת התעבורה".

שלי יחימוביץ': מצוין.

אופיר אקוניס: מצוין.

אופיר אקוניס: האם זה עבר בוועדת הפנים?

ניר ימין: כן.

ניר ימין: לגבי התקנות ששר התחבורה והבטיחות בדרכים היה אמור להתקין לעניין הדרישות שיש מקסדות המגן – שר התחבורה והבטיחות בדרכים לא התקין את התקנות.

חווה ראובני: הן הוגשו בתחילת 2008, היה דיון עליהן ולא היתה הצבעה.

חווה ראובני: כיוון שבממשלה הנוכחית היתה תמיכה בחוק, נאמר שלא מגישים אותן מחדש עד שלא יסתיימו שינויי החקיקה הראשית.

חווה ראובני: בכל מקרה, היו מונחות על שולחן ועדת הכלכלה בכנסת הקודמת תקנות לעניין קסדות אופניים ושילוט בחנויות לממכר אופניים.

שלי יחימוביץ': בסדר גמור.

ניר ימין: האם יש כוונה להגיש את אותן תקנות גם בכנסת ה-18?

חווה ראובני: אחרי שיושלמו שינויי החקיקה.

ניר ימין: האם הוועדה רוצה לקצוב זמן לשר להגיש את התקנות האלה?

אופיר אקוניס: כאשר נסיים את החקיקה נטפל בתקנות.

חווה ראובני: מה הוחלט לגבי שבילי אופניים בדרך בינעירונית?

חווה ראובני: האם הם גם יהיו פטורים?

שלי יחימוביץ': כן.

חווה ראובני: זה לא נכתב בהצעת החוק, שעברה את החלטת הממשלה.

שלי יחימוביץ': אם תהיה בעיה, אנחנו נתדיין עם השר.

אופיר אקוניס: אתם ממשיכים לתאם, חה"כ יחימוביץ.

אופיר אקוניס: התאום לא מתפוגג.

שלי יחימוביץ': חס וחלילה.

שלי יחימוביץ': התחייבתי להיות מתואמת.

אופיר אקוניס: חה"כ יחימוביץ הודיעה על כך בתחילת הישיבה.

ניר ימין: יכול להיות שנצטרך לעשות גם שינויי נוסח.

ניר ימין: כיום סעיף 65ג(א) אומר לא רק חובה לחבוש קסדת מגן שהאדם עצמו רוכב, אלא גם לא להרכיב אדם אחר.

ניר ימין: כמובן שכאשר אני מרכיב אדם אחר שהוא בגיר, אז הבגיר שאני מרכיב לא יהיה חייב בחובת חבישת קסדה.

ניר ימין: אם אני מרכיב קטין, הוא יהיה חייב בחבישת קסדה.

שלי יחימוביץ': ודאי.

שלי יחימוביץ': אגב, זאת גם הפרקטיקה.

דב חנין: ככל, שיש צורך בדבר, תכללו בדברי ההסבר את העובדה שהוועדה תשקול לקראת הקריאה השנייה והשלישית את הנושא של קטינים.

אופיר אקוניס: אני חושב, שכדאי לחדד בעוד סעיף את נושא הבגיר.

אופיר אקוניס: כאשר הבגיר מרכיב, הקטין עדיין יהיה חייב בחבישת קסדה.

דב חנין: זה עולה מתוך הנוסח.

שלי יחימוביץ': לי אין בעיה.

אופיר אקוניס: אנחנו עוברים להצבעה.

אופיר אקוניס: מי בעד?

אופיר אקוניס: ה צ ב ע ה בעד – 2 נגד – אין נמנע – 1 ההצעה עברה

שלי יחימוביץ': למה אתה נמנע?

אופיר אקוניס: אני שמעתי טיעונים.

אופיר אקוניס: אני מעדיף להימנע, אם לא אכפת לכם.

עידית חנוכה: אודי אדירי, מאגף תקציבים באוצר מוסר, שההצעה אינה כרוכה בעלות תקציבית.

אופיר אקוניס: תודה רבה, הישיבה נעולה.